b'\n_START_ARTICLE_\nRheia\n_START_SECTION_\nVsebina\n_START_PARAGRAPH_\nZemlja je prenaseljena in ekolo\xc5\xa1ko uni\xc4\x8dena zaradi nebrzdane tehni\xc4\x8dne civilizacije, ki vse druga\xc4\x8de misle\xc4\x8de posameznike ali skupine izlo\xc4\x8di. Kot obsojence jih izkrca na zaporni\xc5\xa1ki Jupitrovi luni Evropa. V kaznjenski koloniji neomejeno vlada dirsednik Klopedcky, majhen diktator, ki za\xc4\x8dne prevratni\xc5\xa1ko dejavnost skupaj s temnimi silami Pozeidonije. Te vodi notranji minister Hirogato Tamagochi. Pozeidonija je zemeljska podmorska\xc2\xa0\xc2\xbbkmetijska\xc2\xab\xc2\xa0dr\xc5\xbeava (otrok visoko-tehnolo\xc5\xa1ke Japonske), ki \xc5\xa1e uspeva gojiti organsko hrano v posebnih hidroponikih v morskih globinah._NEWLINE_Med drugimi je na izgon obsojena tudi skupina Novo biolo\xc5\xa1ko gibanje pod vodstvom genialnega izumitelja Luisa Bunuela. Ta s svojimi povezavami uredi, da so vsi najve\xc4\x8dji znanstveniki bio-tehnologije izgnani na isto mesto na Europi. Izkoristi \xc4\x8dastihlepnost dirsednika, ki financira njegove raziskave. Dirsednik pri\xc4\x8dakuje od Bunuela razvoj visoko tehnolo\xc5\xa1kih oro\xc5\xbeij, ki bi mu omogo\xc4\x8dila uresni\xc4\x8ditev sanj o prevladi nad Oson\xc4\x8djem. Pri vodenju gibanja se znanstvenik opira na svojega zvestega prijatelja Aleksa Karmika, ra\xc4\x8dunalni\xc5\xa1kega hekerja. Ta mu na za\xc4\x8detku zvesto sledi, a kmalu pri\xc4\x8dne delati na svojo pest. Tudi on razmi\xc5\xa1lja o nadvladi nad svetom, a njegov na\xc4\x8din je prefinjen in nenavaden._NEWLINE_Zgodba se zaplete, ko se Luis Bunuel na Evropi sre\xc4\x8da z Vero Andropovo, u\xc4\x8denko velikega umrlega biologa Markowitza. Skupaj razvijeta novo bioentiteto, vesoljsko ladjo in \xc5\xbeivo bitje. Z njeno pomo\xc4\x8djo \xc5\xbeelita prese\xc4\x8di zaton mehani\xc4\x8dne zemeljske civilizacije in ustvariti novo bitje, ki bi \xc4\x8dlove\xc5\xa1tvu pomagalo premagati vesoljske razdalje. Razvoj ne poteka gladko in veliko zarodkov umre, dokler Vera ne dobi genialnega prebliska._NEWLINE_A tudi ta bi ne zadostoval, \xc4\x8de bi ne bilo nenavadnega dogodka. Zaradi napa\xc4\x8dnih kalkulacij tirnic asteroidov iz asteroidnega pasu med Marsom in Jupitrom pride do trka tajne voja\xc5\xa1ke ladje, ki preva\xc5\xbea novo vrsto vesoljskega pogona, imenovanega mahinonij, in asteroida N4513-A. Pri tem skozi \xc4\x8dasovno obdobje 300 let in prostore vseh \xc4\x8detvork enajstih dimenzij vesolja poblisne \xc5\xbearek silne energije. Ta \xc5\xbearek o\xc5\xbear\xc4\x8di Rheio, preme\xc5\xa1a njene gene in iz nezavedne bioentitete nastane nova inteligentna biolo\xc5\xa1ka vrsta, samozavedna vesoljska ladja Rheia, kot sama sebe poimenuje. Ta \xc5\xbearek o\xc5\xbear\xc4\x8di tudi Andreja Brodnika, propadlo osebo, ki se pravkar odpravlja kot su\xc5\xbeenjski rudar na asteroid Cerissimo. Mo\xc4\x8d njegovih rok je edina stvar, ki jo \xc5\xa1e lahko unov\xc4\x8di. Prestavi ga skozi \xc4\x8das v eno od alternativnih \xc4\x8detvork vesolja, kjer ga Rheia 300 let kasneje najde._NEWLINE_Rheia se razvije in raste, kot raste Novo biolo\xc5\xa1ko gibanje ali kot prevratni\xc5\xa1ki apetiti Aleksa Karmika ali kot nestrpnost dirsednika in vseh drugih z \xc5\xbeeljo po neomejeni oblasti. Ko vesoljska ladja dozori, dozorijo vsi zarotni\xc5\xa1ki na\xc4\x8drti. Pozedonijske hitroladje pod vodstvom Tamagochija napadejo Evropo in zaporni\xc5\xa1ko kolonijo. Zaveznik porine no\xc5\xbe v hrbet dirsedniku. A ta je medtem \xc5\xbee sklenil pakt z Aleksom Karmikom, ki ima \xc5\xa1e svoj na\xc4\x8drt. Klob\xc4\x8di\xc4\x8d zarot in prevar se zaplete. Nih\xc4\x8de ne ve, kdo dr\xc5\xbei pravi konec niti v roki. Izka\xc5\xbee se, da je to neverjetni ra\xc4\x8dunalni\xc5\xa1ki kombinatorik Aleks Karmik. Uni\xc4\x8di Pozedonijske sile, ubije dirsednika, ujame Luisa, Vero in Rheio ter jih izsiljuje, da bi uresni\xc4\x8dil svoje na\xc4\x8drte. V obupu izvede Rheia dejanje, ki povzro\xc4\x8di smrt njenih kru\xc5\xa1nih star\xc5\xa1ev Luisa in Vere. V besu ubije \xc5\xa1e svojega mu\xc4\x8ditelja in zbe\xc5\xbei._NEWLINE_Kasneje se izka\xc5\xbee, da je bila to le kopija, njegov android, eden izmed mnogih. Vendar je Rheia storila dovolj, da mu je prepre\xc4\x8dila njegove na\xc4\x8drte. Takoj za\xc4\x8dne pripravljati nove._NEWLINE_Rheia sama tava po Oson\xc4\x8dju. To so njena leta spoznavanja, izobra\xc5\xbeevanja in raziskovanja. Med tem v vse dogajanje pose\xc5\xbeejo Zemeljske sile in nekako vzpostavijo privid prej\xc5\xa1njega stanja. Rheia posega v njihova dejanja in poskusi uravnavati vest \xc4\x8dlove\xc5\xa1tva. Med svojimi raziskavami naleti na nenavaden mahinonijski blisk. Spozna, da je prav zaradi tega postala to, kar je. Naleti na podatke o Andreju Brodniku, propadlem rudarju. Sklene, da ga poi\xc5\xa1\xc4\x8de. Spozna, da je osamljena, kot je osamljen Andrej, ki nima ve\xc4\x8d nikogar znanega na svetu._NEWLINE_Mahinonijski \xc5\xbearek je Andreja Brodnika prestavil skozi \xc4\x8das 300 let in v prostor ene izmed mnogih \xc4\x8detvork enajst dimenzionalnega vesolja. Tu ga Rheia najde in prestavi na svoj krov. Najprej je previden in nezaupljiv. A kmalu spozna \xc4\x8dudovite mo\xc5\xbenosti, ki mu jih Rheia ponuja. Postane eno z njo v simbioti\xc4\x8dni povezavi. Rheia ga ozdravi in popravi genetske napake. Andrej ji povrne s svojimi \xc5\xbeivljenjskimi izku\xc5\xa1njami in ji v osebnost prenese zdravo \xc4\x8dlove\xc5\xa1ko drznost in radovednost. Skupaj postaneta prakti\xc4\x8dno nepremagljiva._NEWLINE_Na svojih potepanjih skozi \xc4\x8dase in prostore vesolja se zaljubita. Skupaj premagujeta vse te\xc5\xbeave in probleme. Sta \xc5\xbee preve\xc4\x8d zaverovana vase, ko naletita na eno izmed reinkarnacij Aleksa Karmika. Temu uspe, da ju ujame in zapre. A ne zaveda se, da sta dozorela in se nau\xc4\x8dila mnogih zvija\xc4\x8d. Osvobodita se iz ujetni\xc5\xa1tva. Najdeta na\xc4\x8din, kako ugnati zvite\xc5\xbea z uporabo njegovega lastnega oro\xc5\xbeja. Odlo\xc4\x8dita se, da se odpravita proti daljnim zvezdam v galaksiji._NEWLINE_Toda preden jima uspe, ju napadejo Zemeljske voja\xc5\xa1ke enote. V neenakopravni bitki uporabita vse svoje zmo\xc5\xbenosti in arzenale oro\xc5\xbeij in zdesetkata zemeljske vesoljske sile. To je njuna zadnja bitka, preden odrineta na dolgo pot.'